## Pravilnik o kriterijima za utvrđivanje naknade šteta počinjenih ribama i drugim morskim organizmima

### NN 46/1999 (14.5.1999.), Pravilnik o kriterijima za utvrđivanje naknade šteta počinjenih ribama i drugim morskim organizmima

# MINISTARSTVO POLJOPRIVREDE I ŠUMARSTVA

Na temelju članka 54. stavka 2. Zakona o morskom ribarstvu
(»Narodne novine«, br. 46/97 - pročišćeni
tekst) ministar poljoprivrede i šumarstva donosi

## PRAVILNIK

### O KRITERIJIMA ZA UTVRÐIVANJE NAKNADE ŠTETA POČINJENIH RIBAMA I DRUGIM MORSKIM ORGANIZMIMA

Članak 1.

Ovim Pravilnikom utvrđuju se kriteriji za utvrđivanje
visine naknade štete koju počini fizička ili
pravna osoba postupajući suprotno odredbama Zakona o morskom
ribarstvu (»Narodne novine«, br. 46/97 - pročišćeni
tekst) i propisa donesenih na temelju njega.

Članak 2.

(1) Pod štetom u smislu ovoga Pravilnika podrazumijeva se
šteta počinjena na: dorasloj ribi i drugim morskim
organizmima, nedorasloj ribi i nedoraslim drugim morskim organizmima
te ribljoj mlađi i mlađi drugih morskih organizama koja
je počinjena postupanjem protivno odredbama Zakona o morskom
ribarstvu i propisima donesenim na temelju njega.

(2) Pod štetom koja je nanesena ribama i drugim morskim organizmima
u smislu ovoga Pravilnika, također se podrazumijeva šteta
nastala lovom ribe i drugih morskih organizama uz uporabu eksploziva,
otrova, sredstava za omamljivanje ili drugim načinom ili
sredstvom koji su štetni za njihovo rasplođivanje.

(3) Pod štetom koja je nanesena ribama i drugim morskim organizmima
u smislu ovoga Pravilnika, također se podrazumijeva i šteta
nastala puštanjem ili bacanjem u ribolovno more, rijeke koje
utječu u to more ili jezera povezana s tim morem, tekuće
ili krute otpatke proizvodnje ili prerade ili bilo koje druge
tvari ili materijale koji uništavaju ribe ili druge morske
organizme, koje ograničavaju njihov životni prostor
i koje štetno utječu na biološke uvjete za njihov
opstanak i razvoj.

Članak 3.

Pod doraslim ribama i drugim morskim organizmima u smislu ovoga
Pravilnika, smatraju se ribe i drugi morski organizmi, dužina
kojih je veća od najmanjih dužina utvrđenih u članku
4. ovoga Pravilnika.

Članak 4.

(1) Pod nedoraslim ribama i drugim morskim organizmima, u smislu
ovoga Pravilnika, smatraju se nedovoljno razvijene ribe i drugi
morski organizmi, dužina ili težina kojih je ispod:

```

1. Za ribe (PISCES)

Arbun (Pagellus erythrinus) 			22 cm

Arbun batoglavac (Pagellus acarne) 		19 cm

Bežmek (Uranoscopus scaber) 			16 cm

Bukva (Boops boops)				18 cm

Cipal balavac (Liza ramada) 			30 cm

Cipal bataš (Mugil cephalus) 			40 cm

Cipal mržnjak (Liza saliens) 			28 cm

Cipal putnik (Chelon labrosus) 			35 cm

Cipal zlatar (Liza aurata) 			28 cm

Crnej (Chromis chromis) 		 	 8 cm

Fratar (Diplodus vulgaris) 			15 cm

Gavun obični (Atherina hepsetus) 	 	 8 cm

Gavun oliga (Atherina boyeri) 		 	 6 cm

Gira oblica (Spicara smaris) 			15 cm

Gira oštrulja (Spicara flexuosa) 		15 cm

Glavoč pločar (Gobius cobitis) 			13 cm

Glavoč travaš (Zosterisessor ophiocephalus) 	11 cm

Gof (Seriola dumerili) 				80 cm

Grdobina mrkulja (Lophius piscatorius) 		60 cm

Grdobina žutka (Lophius budegassa) 		45 cm

Iglan (Tetrapturus belone) 		       120 cm

Inćun (Engraulis encrasicolus) 			11 cm

Iverak (Platichthys fesus luscus) 		15 cm

Jegulja (Anguilla anguilla) 			30 cm

Kantar (Spondyliosoma cantharus) 		35 cm

Kanjac (Serranus cabrilla) 			16 cm

Kavala (Sciaena umbra) 				30 cm

Kirnja golema (Epinephelus marginatus) 		60 cm

Kokotić glavaš (Trigloporus lastoviza) 		24 cm

Komarča (Sparus aurata) 			20 cm

Kovač (Zeus faber) 				37 cm

List (Solea vulgaris) 				25 cm

Lokarda (Scomber japonicus) 			20 cm

Lubin (Dicentrarchus labrax) 			25 cm

Modrak (Spicara maena) 				22 cm

Oslić (Merluccius merluccius) 			20 cm

Ovčica (Lithognathus mormyrus) 			20 cm

Pagar (Pagrus pagrus pagrus) 			36 cm

Palamida (Sarda sarda) 				45 cm

Papalina (Sprattus sprattus phalericus) 	 8 cm

Pas čukov (Mustelus mustelus) 			75 cm

Pas kostelj (Squalus acanthias) 		65 cm

Pas piknjavac (Mustelus punculatus) 		60 cm

Pic (Diplodus puntazzo) 			22 cm

Pišmolj, ugotica velika (Merlangius
merlangius euxinus) 				12 cm

Pirka (Serranus scriba) 			15 cm

Raža kamenica (Raja clavata) 			73 cm

Ražica modropjega (Raja miraletus) 		37 cm

Sabljan (Xiphias gladius) 		       120 cm

Salpa (Sarpa salpa) 				25 cm

Skuša (Scomber scombrus) 			20 cm

Smokva (Labrus bimaculatus) 			18 cm

Srdela (Sardina pilchardus sardina) 		12 cm

Šarag (Diplodus sargus sargus) 			21 cm

Škrpina (Scorpaena scrofa) 			25 cm

Škrpun (Scorpaena porcus) 			14 cm

Šnjur (Trachurus trachurus) 			20 cm

Šnjur pučinjar (Trachurus mediterraneus) 	20 cm

Špar (Diplodus annularis) 			10 cm

Trlja kamenjarka (Mullus surmeletus) 		20 cm

Trupac (Auxis rochei) 				32 cm

Tunj (Thunnus thynnus) 				25 cm

Ugor (Conger conger) 				70 cm

Ušata (Oblada melanura) 			17 cm

Vrana (Labrus merula) 				22 cm

Zubatac (Dentex dentex) 			30 cm

2. Za ostale vrste riba 			 7 cm

3. Za rakove (CRUSTACEA)

Hlap (Homarus gammarus) 			28 cm

Jastog (Palinurus elaphas) 			28 cm

Rakovica (Maja squinado) 			10 cm

4. Za glavonošce (CEPHALOPODA)

Sipa (Sepia officinalis) 			12 cm

Hobotnica (Octopus vulgaris) 		      do 1 kg

5. Za školjke (BIVALVIA)

Dagnja (Mytilus galloprovincialis) 		5 cm

Jakovljena kapica (Pecten jacobaeus) 		9 cm

Kamenica (Ostrea edulis) 			6 cm

Kokoš (Chamelea gallina) 		      2,5 cm

Kućica (Ruditapes decussatus) 		      2,5 cm

Kunjka (Arca noae) 				5 cm

Prnjavica (Venus verrucosa) 			3 cm

6. Za ostale vrste školjki 2 cm

7. Za spužve (SPONGIA)

Spužva prava (Spongia officinalis adriatica) 	10 cm
```

(2) Dužina od 7 centimetara iz stavka 1. točke 2.
ovoga člnaka ne odnosi se na ribe koje u odraslom stanju
ne mogu doseći dužinu od 7 centimetara.

Članak 5.

Veličina u smislu ovoga Pravilnika:

1. za ribe je dužina tijela izmjerena od vrška glave
do kraja ispružene repne peraje,

2. za rakove je dužina tijela izmjerena od vrha šiljka
(rostruma) do kraja ispružene repne peraje,

3. za školjke i spužve je dužina njihovoga najvećega
promjera,

4. za glavonošce je dužina leđnog dijela trupa izmjerena
od vrha prednjeg leđnog dijela tijela trupa do kraja leđnog
dijela tijela trupa.

Članak 6.

Pod ribljom mlađi odnosno mlađi drugih morskih organizama,
u smislu ovog Pravilnika, smatraju se sasvim mladi primjerci riba
i drugih morskih organizama koji su doživjeli samo preobražaj,
odnosno moguće ih je razlikovati po vrstama.

Članak 7.

Visina naknade štete koja je nanesena ribama i drugim morskim
organizmima u slučajevima iz članka 2. stavka 1.
ovoga Pravilnika, utvrđuje se tako da se količina riba
i drugih morskih organizama, obračunata po prosječnoj
otkupnoj cijeni, utvrđenoj na najmanje tri registrirana objekta
za skladištenje i otkup riba i drugih morskih organizama
na dan kada je šteta nastupila, množi s koeficijentima
i to:

1. dorasle ribe i drugi morski organizmi:

a) za ribe iz članka 4. točke 1. ovog Pravilnika
- koeficijent .......................................................... 9

b) za ribe iz članka 4. točke 2. ovog Pravilnika
- koeficijent ........................................................ 12

c) za rakove iz članka 4. točke 3. ovog Pravilnika
- koeficijent .................................................... 10

d) za školjke iz članka 4. točke 4. ovog Pravilnika
- koeficijent .................................................... 10

e) za ostale vrste školjki iz članka 4. točke
5. ovog Pravilnika - koeficijent ..................................... 9

f) za spužve iz članka 4. točke 6. ovog Pravilnika
- koeficijent ....................................................... 9

2. nedorasle ribe i drugi morski organizmi, koeficijentom iz
točke 1. ovoga članka uvećanim za dva (2)
puta,

3. riblja mlađ i mlađ drugih morskih organizama koeficijentom
iz točke 1. ovoga članka uvećanim za tri (3)
puta.

Članak 8.

Visina naknade štete koja je nastala djelovanjem u smislu
stavka 2. iz članka 2. ovoga Pravilnika utvrđuje se
tako da se količina riba i drugih morskih organizama obračunata
po prosječnoj otkupnoj cijeni, utvrđenoj na najmanje
tri registrirana objekta za skadištenje i otkup riba i drugih
morskih organizama na dan kada je šteta nastupila, množi
s koeficijentom i to:

1. dorasle ribe i drugi morski organizmi

- koeficijent .............................................. 15

2. nedorasle ribe i drugi morski organizmi -

koeficijent ................................................ 30

3. riblja mlađ i mlađ drugih morskih organizama

- koeficijent .............................................. 50.

Članak 9.

(1) Iznimno od odredbe članka 3., članka 4., članka
5., članka 6., članka 7. i članka 8. ovoga
Pravilnika visina naknade štete koja je počinjena
nedopuštenim sakupljanjem prstaca (Lithophaga lithophaga)
utvrđuje se tako da se svaki kilogram nedopušteno sakupljenih
prstaca množi s koeficijentom 30.

(2) Cijena jednog (1) kilograma nedopušteno sakupljenih prstaca
utvrđuje se u iznosu od 100,00 kuna.

Članak 10.

(1) Visinu naknade štete koja je nanesena ribama i drugim
morskim organizmima utvrđuje Stručno povjerenstvo za
utvrđivanje štete nanesene ribama i drugim morskim organizmima
(u daljnjem tekstu: Stručno povjerenstvo).

(2) Stručno povjerenstvo sastoji se od predsjednika Stručnog
povjerenstva, četiri člana Stručnog povjerenstva
kao i od njihovih zamjenika.

(3) Za procjenu štete dovoljna je nazočnost predsjednika
i najmanje dva člana Stručnog povjerenstva.

(4) Stručno povjerenstvo iz stavka 1. ovog članka,
rješenjem imenuje ministar poljoprivrede i šumarstva
za svaku primorsku županiju na vrijeme od četiri (4)
godine.

(5) Ako je šteta nastupila na području dvije ili više
županija šteta se utvrđuje zajedničkim radom
dva ili više stručnih povjerenstava.

Članak 11.

U Stručno povjerenstvo iz članka 10. ovoga Pravilnika
mogu se imenovati državni službenici djelatnici Ministarstva
poljoprivrede i šumarstva, državni službenici djelatnici
drugih tijela državne uprave kao i znanstvenici iz područja
morskog ribarstva.

Članak 12.

Stručno povjerenstvo iz članka 10. ovoga Pravilnika
štetu utvrđuje zapisnikom.

Članak 13.

Troškove rada Stručnog povjerenstva iz članka
10. ovoga Pravilnika snosi fizička ili pravna osoba koja
je počinila štetu.

Članovi povjerenstva iz članka 10. ovoga Pravilnika
za svoj rad u Stručnom povjerenstvu imaju pravo na dnevnicu
te naknadu troškova puta i boravka za vrijeme rada na utvrđivanje
visine naknade štete počinjene ribama i drugim morskim
organizmima.

Članak 14.

Danom stupanja na snagu ovoga Pravilnika prestaje važiti
Pravilnik o kriterijima za utvrđivanje visine naknade štete
nanesene fauni i flori mora (»Narodne novine«, br. 24/84).

Članak 15.

Ovaj Pravilnik stupa na snagu osmoga dana od dana objave u »Narodnim
novinama«.

Klasa: 011-02/99-01/53
Urbroj: 525-01-99-1
Zagreb, 7. svibnja 1999.

Ministar
poljoprivrede i šumarstva
**mr. sc. Ivan Ðurkić,** v. r.

Pravilnik, NN 46/1999-901